छोटा सा पहाड़ी शहर मदीकेरी कर्नाटक के कोडगू जिले के मुख्यालय के तौर पर जाना जाता है. साल 2015 से हर नवंबर में यह शहर लगातार हंगामे की चपेट में आता है. 2015 में पूर्व मुख्यमंत्री सिद्धरमैया ने घोषणा की थी कि राज्य की सरकार टीपू सुल्तान की जयंती मनाएगी. कांग्रेस की अगुवाई में बनी तत्कालीन सरकार ने ऐलान किया कि जयंती सूबे के हर तालुक और जिला मुख्यालय में मनायी जाएगी. इस घोषणा से स्थानीय कोडवा समुदाय के लोग नाराज हुए. इस समुदाय के लोगों का मानना है कि 18वीं सदी के शासक टीपू ने 1785 में उनके पूर्वजों का संहार किया था. साल 2015 में सूबे के कई हिस्सों में टीपू सुल्तान की जयंती के वक्त विरोध प्रदर्शन हुए. मदीकेरी में माहौल ज्यादा बिगड़ा और यहां दो लोगों की मौत हो गई. हालांकि 2015 के बाद के सालों में ऐसी कोई दुखद घटना नहीं हुई है लेकिन बीजेपी और अन्य दक्षिणपंथी तत्व जयंती मनाने का हर साल विरोध करते हैं और जयंती के मौके पर बंद का आह्वान करते हैं.